**M e s t o  S e n i c a**

Mestský úrad Senica

Štefánikova 1408/56, 905 01 Senica

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Zn. 2024/12.MsZ/bod č. 14.2/ Návrh na schválenie Rokovacieho poriadku komisií MsZ v Senici

Materiál na rokovanie

**12. zasadnutie Mestského zastupiteľstva v Senici**

Dňa: 19. septembra 2024

Bod programu číslo: 14.2

Názov materiálu: **Návrh na schválenie Rokovacieho poriadku komisií MsZ v Senici**

Návrh vypracoval: JUDr. Marek Došek, prednosta MsÚ Senica

Návrh predkladá: Ing. Mgr. Martin Džačovský, primátor mesta Senica

Návrh prerokovala: **Mestská rada** **dňa: 10.09.2024**

- odporúča schváliť s čiastočne zapracovanými pripomienkami

Prerokovala komisia: **1. pre sociálnu, zdravotnú a bytovú oblasť dňa: 20.08.2024**

- bez pripomienok odporúča predložiť na schválenie

**2. finančná dňa: 03.09.2024**

- bez pripomienok odporúča predložiť na schválenie

**3. životného prostredia dňa: 03.09.2024**

- bez pripomienok odporúča predložiť na schválenie

**4. pre správu mestského majetku dňa: 04.09.2024**

- bez pripomienok odporúča predložiť na schválenie

**5. pre výstavbu, územné plán. a dopravu dňa: 04.09.2024**

- bez pripomienok odporúča predložiť na schválenie

**6. pre vzdelávanie, kultúru a ZPOZ dňa: 04.09.2024**

- odporúča schváliť so zapracovanými pripomienkami

**7. pre prevenciu kriminality a ochranu VP dňa: 04.09.2024**

- bez pripomienok odporúča predložiť na schválenie

Návrh na uznesenie: **Mestské zastupiteľstvo v Senici**

**schvaľuje**

Rokovací poriadok komisií Mestského zastupiteľstva v Senici.

V Senici dňa 11.09.2024

**Dôvodová správa**

Mestské zastupiteľstvo v Senici na základe § 15 zákona č. 369/1990 Zb. o obecnom zriadení v znení neskorších predpisov vydalo Rokovací poriadok komisií MsZ v znení účinnom od 14.12.2022. Rokovací poriadok komisií MsZ je zverejnený na webovom sídle mesta Senica v záložke Mestské zastupiteľstvo/Komisie pri MsZ.

Potreba aktualizácie Rokovacieho poriadku komisií MsZ vyplynula z praktických skúseností pri zasadnutiach komisií, kedy bolo potrebné upraviť napríklad situácie, keď predseda komisie nemohol zvolať zasadnutie komisie a podpredseda komisie nebol zvolený (čl. 7 ods. 3 návrhu Rokovacieho poriadku komisií MsZ).

Do návrhu Rokovacieho poriadku komisií MsZ boli zapracované a aktualizované základné úlohy komisií, ktoré boli doteraz súčasťou Štatútu mesta (čl. 3 návrhu Rokovacieho poriadku komisií MsZ).

Upravili sa kompetencie a spôsob voľby tajomníka komisie (čl. 5 ods. 6 a nasl. návrhu Rokovacieho poriadku komisií MsZ).

Ďalej boli do návrhu zapracované ustanovenia o hlasovaní v osobitných prípadoch, tzv. hlasovanie per rollam (čl. 8 návrhu Rokovacieho poriadku komisií MsZ).

Celé znenie predchádzajúceho Rokovacieho poriadku komisií MsZ bolo aktualizované, sprehľadnené, bola použitá rovnaká terminológia, text prešiel celkovou formálnou úpravou, detailnejšie boli rozpísané ustanovenia, ktoré vychádzajú z textu zákona o obecnom zriadení a pod.

Návrh Rokovacieho poriadku komisií MsZ bol zaslaný na pripomienkovanie vedúcim oddelení mesta Senica, tajomníkom komisií a predsedom komisií.

Návrh Rokovacieho poriadku komisií MsZ je priložený k tomuto bodu programu.

**1. Pripomienky MsR v Senici zo dňa 10.09.2024:**

MsR v Senici na zasadnutí dňa 10.09.2024 vzniesla niekoľko pripomienok.

**Pripomienky boli akceptované a zapracované nasledovne:**

**a) pripomienka** k doplneniu úloh komisie športu bola akceptovaná a zapracovaná do čl. 3 ods. 6 písm. b) návrhu Rokovacieho poriadku komisií MsZ.

Podstatou tejto pripomienky bola zmena formulácie *„zabezpečuje organizovanie tradičných športových podujatí“* na *„spolupracuje pri organizovaní tradičných športových podujatí“*.

**b) pripomienka** k zmene lehoty na zaslanie pozvánky na zasadnutie komisie bola akceptovaná a zapracovaná do čl. 7 ods. 6 návrhu Rokovacieho poriadku komisií MsZ.

Podstatou tejto pripomienky bola zmena lehoty na zaslanie pozvánky z *„5 dní“* na *„5 pracovných dní“*.

**c) pripomienka** k zmene lehoty na zaslanie materiálov na zasadnutie komisie bola akceptovaná a zapracovaná do čl. 7 ods. 8 návrhu Rokovacieho poriadku komisií MsZ.

Podstatou tejto pripomienky bola zmena lehoty na zaslanie materiálov z *„3 dní“* na *„3 pracovné dni“*.

**d) pripomienka** k predĺženiu lehoty na zaslanie materiálov na zasadnutie finančnej komisie bola čiastočne akceptovaná a zapracovaná do nového čl. 7 ods. 9 návrhu Rokovacieho poriadku komisií MsZ.

Podstatou tejto pripomienky bola zmena lehoty na zaslanie materiálov na zasadnutie finančnej komisie na *„5 pracovných dní“*.

Čiastočne zapracovaná pripomienka, ktorá akceptuje 5 pracovných dní na zaslanie materiálov na zasadnutie finančnej komisie spočíva v tom, že sa táto lehota obmedzuje len na materiály predkladané od finančného oddelenia MsÚ Senica. Nakoľko do finančnej komisie sú predkladané materiály nielen od finančného oddelenia MsÚ Senica, potom by ostatné oddelenia MsÚ Senica museli do finančnej komisie predkladať svoje materiály v lehote 5 pracovných dní, avšak do *„svojich“* komisií by materiály predkladali v lehote 3 pracovných dní v zmysle čl. 7 ods. 8 návrhu Rokovacieho poriadku komisií MsZ.

**e) pripomienka** k možnosti účasti a vystúpenia na zasadnutí komisie ďalších osôb bola akceptovaná a zapracovaná do nového čl. 7 ods. 15 návrhu Rokovacieho poriadku komisií MsZ.

Podstatou tejto pripomienky bola možnosť účasti a vystúpenia na zasadnutí komisie ďalších osôb po predchádzajúcom schválení komisiou.

**2. Pripomienky komisie pre vzdelávanie, kultúru a ZPOZ zo dňa 04.09.2024:**

Komisia pre vzdelávanie, kultúru a ZPOZ na zasadnutí dňa 04.09.2024 vzniesla niekoľko pripomienok.

**Pripomienky boli akceptované a zapracované nasledovne:**

**a) pripomienka** k doplneniu úloh komisie pre vzdelávanie, kultúru a ZPOZ bola akceptovaná a zapracovaná do nového čl. 3 ods. 5 písm. n) návrhu Rokovacieho poriadku komisií MsZ.

Podstatou tejto pripomienky bolo pridanie novej úlohy komisie pre vzdelávanie, kultúru a ZPOZ *„zabezpečuje vyhodnotenie predložených návrhov osobností na umiestnenie na „Záhorácku stenu slávy“*.

**b) pripomienka** ku konkretizácii kto môže pozývať ďalšie osoby na zasadnutie komisie bola akceptovaná a zapracovaná do nového čl. 7 ods. 14 návrhu Rokovacieho poriadku komisií MsZ.

Podstatou tejto pripomienky bolo konkretizovanie, že o pozvaní ďalších osôb na zasadnutie komisie rozhoduje jej predseda.