Zn. 2024\_12.MsZ\_18\_ Správa o činnosti hlavného kontrolóra za II. štvrťrok 2024

Materiál na rokovanie

**12. zasadnutie Mestského zastupiteľstva v Senici**

Dňa: 19.09.2024

Bod programu číslo: 18

Názov materiálu:  **Správa o činnosti hlavného kontrolóra za II. štvrťrok 2024**

Návrh vypracoval: Mgr. Tomáš Makas, hlavný kontrolór mesta Senica

Návrh predkladá: Mgr. Tomáš Makas, hlavný kontrolór mesta Senica

Návrh na uznesenie: **Mestské zastupiteľstvo v Senici**

**berie na vedomie**

**Správu o činnosti hlavného kontrolóra za II. štvrťrok 2024**

V Senici dňa 11.09.2024

Mesto Senica

**Hlavný kontrolór**

V súlade s § 18f ods. e) zákona č. 369/1990 Zb. o obecnom zriadení v znení neskorších predpisov predkladám Mestskému zastupiteľstvu v Senici

**S p r á v u**

**o kontrolnej činnosti hlavného kontrolóra mesta za II. štvrťrok 2024**

V nadväznosti na plnenie úloh hlavného kontrolóra, na rozsah a zameranie kontrolnej činnosti – zistenie stavu dodržiavania všeobecne záväzných právnych predpisov, hospodárnosť, efektívnosť a účinnosť pri nakladaní s verejnými finančnými prostriedkami a majetkom mesta a plánom kontrolnej činnosti pre obdobie I. polroka 2024 schváleným uznesením Mestského zastupiteľstva č. 8/2023/269 zo dňa 14.12.2023 boli počas hodnoteného obdobia II. štvrťroka 2024 vykonané kontroly, činnosti a zisťovania:

**1. Kontrola plnenia uznesenia MsZ v Senici č. 8/2023/269/b zo dňa 14.12.2023**

Uznesením 8/2023/269/b bolo uložené hlavnému kontrolórovi: „Vykonať kontrolu zmlúv uzatvorených mestom podľa Zásad hospodárenia a nakladania s majetkom mesta Senica a tiež vykonať kontrolu obchodno-právnych zmlúv uzatvorených mestom podľa Obchodného zákonníka a o výsledku tejto kontroly informovať MsZ v Senici na jeho každom zasadnutí“.

V druhom štvrťroku 2024 som vykonal jednu kontrolu zmlúv uzatvorených medzi mestom Senica a inými subjektmi. Z  vykonanej kontrol bola MsZ predložená písomná správa o plnení uznesenia č. 8/2023/269/b na 11. zasadnutí MsZ dňa 20.06.2024, MsZ správu po prerokovaní zobralo na vedomie uznesením č. 11/2024/341.

**2. Správa o kontrolnej činnosti hlavného kontrolóra za I. štvrťrok 2024**

V rámci plnenia úloh plánu kontrolnej činnosti hlavný kontrolór vypracoval a ako samostatný bod programu predložil na 11. zasadnutie mestského zastupiteľstva Správu o kontrolnej činnosti vykonanej v I. štvrťroku 2024. Správa obsahovala informáciu o kontrolách, stanoviskách, činnostiach a zisťovaniach vykonaných v období I. štvrťroka 2024. Mestské zastupiteľstvo v Senici správu po prerokovaní zobralo na vedomie uznesením č. 11/2024/383.

**3. Kontrola výdavkov z rozpočtu mesta Senica na prevádzku Zariadenia starostlivosti o deti do 3 rokov za rok 2023**

Na základe plánu kontrolnej činnosti na I. polrok 2024 a v súlade s ustanovením § 18d zákona č. 369/1990 Zb. o obecnom zriadení v znení neskorších predpisov som vykonal kontrolu Zariadenia starostlivosti o deti do 3 rokov (mestské jasle) za rok 2023 u povinnej osoby Mestský úrad v Senici. Predmetom a cieľom kontroly bolo overiť objektívny stav kontrolovaných skutočností – dodržiavanie hospodárnosti, efektívnosti, účinnosti a účelovosti pri hospodárení s finančnými prostriedkami mesta určenými na prevádzku Zariadenia starostlivosti o deti do 3 rokov – mestské jasle.

Kontrolou boli zistené nedostatky, ktoré boli formulované do 2 kontrolných zistení. Formálne nedostatky sa týkali porušenia Pracovného poriadku pri schvaľovaní čerpania dovoleniek v roku 2023. Pri kontrole vybranej vzorky faktúr, platobných poukazov ako i pokladničných poukazov bolo zistené, že nebola dodržaná lehota splatnosti, čím povinná osoba nedodržala platobnú disciplínu pri úhrade svojich záväzkov. Ku kontrolným zisteniam som zároveň navrhol odporúčania na odstránenie zistených nedostatkov a príčin ich vzniku.

Povinná osoba nepodala písomné námietky proti kontrolným zisteniam uvedeným v návrhu správy a preto bola po uplynutí určenej lehoty vypracovaná konečná správa z kontroly, ktorú som doručil povinnej osobe v písomnom vyhotovení, čím bola kontrola ukončená.

Písomnú správu o výsledku kontroly som predložil na 11. zasadnutie MsZ v Senici ako samostatný bod programu. MsZ správu po prerokovaní zobralo na vedomie uznesením č. 11/2024/381.

**4. Kontrola vybavenia petícií doručených mestu Senica v roku 2022 a 2023**

Na základe plánu kontrolnej činnosti na I. polrok 2024 a v súlade s ustanovením § 18d zákona č. 369/1990 Zb. o obecnom zriadení v znení neskorších predpisov som vykonal kontrolu vybavenia petícií doručených mestu Senica v roku 2022 a 2023u povinnej osoby Mestský úrad v Senici.

Predmetom a cieľom kontroly bolo overiť objektívny stav kontrolovaných skutočností a ich súlad so všeobecne záväznými právnymi predpismi a vnútornými aktmi riadenia so zameraním na dodržiavanie zákonnosti plnenia povinností pri evidencii a vybavovaní petícií.

Kontrolou bol zistený nedostatok, ktorý bol formulovaný do 1 kontrolného zistenia. Nedostatok sa týkal porušenia ustanovenia § 5 ods. 4 zákona č. 85/1990 Zb. o petičnom práve, kedy výzva na odstránenie nedostatkov petície nebola odoslaná písomne, ale zástupca bol kontaktovaný iba telefonicky.

Povinná osoba nepodala písomné námietky proti kontrolným zisteniam uvedeným v návrhu správy a preto bola po uplynutí určenej lehoty vypracovaná konečná správa z kontroly, ktorú som doručil povinnej osobe v písomnom vyhotovení, čím bola kontrola ukončená.

Písomnú správu o výsledku kontroly som predložil na 11. zasadnutie MsZ v Senici ako samostatný bod programu. MsZ správu po prerokovaní zobralo na vedomie uznesením č. 11/2024/382.

**5. Stanoviská k dodržaniu podmienok na prijatie návratných zdrojov financovania**

V II. štvrťroku roku 2023 som vypracoval a na 10. zasadnutie MsZ predložil na prerokovanie ako samostatné body programu dve stanoviská k dodržaniu podmienok na prijatie návratných zdrojov financovania. Predmetom stanovísk vypracovaných podľa § 17 zákona č. 583/2004 Z.z. o rozpočtových pravidlách samosprávy a o zmene a doplnení niektorých zákonov v znení neskorších predpisov bolo preverenie splnenia zákonných podmienok na:

1. predĺženie zmluvy o kontokorentnom úvere uzatvorenej s VÚB, a.s. – úver vo výške 800 000,00 €.

2. prijatie úveru zo Štátneho fondu rozvoja bývania na modernizáciu bytového domu na ulici Janka Kráľa č. 734 vo výške 1 729 140,00 €.

V oboch stanoviskách som konštatoval, že zákonné podmienky na prijatie návratných zdrojov financovania sú splnené.

Mestské zastupiteľstvo po prerokovaní zobralo stanoviská na vedomie uzneseniami č. 10/2024/311 a č. 10/2024/313.

**6. Informácia o stave a vývoji dlhu mesta**

Na základe ustanovenia § 17 ods. 15 zákona č. 583/2004 Z.z. o rozpočtových pravidlách územnej samosprávy hlavný kontrolór obce sleduje počas rozpočtového roka stav a vývoj dlhu obce.

Stav dlhu mesta v II. štvrťroku 2024:

|  |  |  |  |  |
| --- | --- | --- | --- | --- |
| Dátum | Bežný príjem k 31.12.2023 v € | 60 % bežných príjmov v € | Suma dlhu celkom v € | Percentuálne vyjadrenie (%) |
| 30.04.2024 | 23 285 839,99 | 13 971 503,99 | 6 700 587,31 | 28,78 |
| 31.05.2024 | 23 285 839,99 | 13 971 503,99 | 6 898 159,14 | 29,62 |
| 30.06.2024 | 23 285 839,99 | 13 971 503,99 | 6 770 404,78 | 29,08 |

Celková suma dlhu mesta v II. štvrťroku 2024 nedosahovala hranicu regulovanú v § 17 ods. 10 – 12 zákona č. 583/2004 Z.z. o rozpočtových pravidlách územnej samosprávy, t.j. nedosahovala 50 % a tým ani 58 % a 60 % skutočných bežných príjmov predchádzajúceho rozpočtového roka.

**7. Stanovisko k návrhu záverečného účtu mesta Senica za rok 2023**

Stanovisko hlavného kontrolóra k návrhu  záverečnému účtu mesta Senica za rok 2023 som v súlade s § 18f ods. 1 písm. c) zákona č. 369/1990 Zb. o obecnom zriadení v znení neskorších predpisov predložil na 11. zasadnutie Mestského zastupiteľstva v Senici.

V stanovisku som uviedol, že návrh záverečného účtu za rok 2023 je spracovaný v súlade s príslušnými ustanoveniami zákona č. 583/2004 Z.z. o rozpočtových pravidlách územnej samosprávy a obsahuje všetky predpísané náležitosti podľa § 16 ods. 5 zákona o rozpočtových pravidlách územnej samosprávy. Návrh záverečného účtu za rok 2023 bol v zmysle zákona č. 369/1990 Z.z. o obecnom zriadení v znení neskorších predpisov a zákona č. 583/2004 Z.z. o rozpočtových pravidlách územnej samosprávy zverejnený najmenej na 15 dní spôsobom v meste obvyklým. Riadna účtovná závierka k 31.12.2023 a rozpočtové hospodárenie mesta boli v súlade s § 9 ods. 4 zákona zák. 369/1990 Zb. o obecnom zriadení v znení neskorších predpisov a § 16 ods. 3 zákona o rozpočtových pravidlách územnej samosprávy predložené na overenie audítorovi. V súlade s § 16 ods. 10 písm. a) zák. 583/2004 Z.z. o rozpočtových pravidlách územnej samosprávy a o zmene a doplnení niektorých zákonov v znení neskorších predpisov som odporúčal Mestskému zastupiteľstvu v Senici uzatvoriť rokovanie o záverečnom účte mesta Senica za rok 2023 výrokom „Celoročné hospodárenie sa schvaľuje bez výhrad“. MsZ stanovisko po predchádzajúcom prerokovaní zobralo na vedomie uznesením č. 11/2024/343.

**8. Činnosť hlavného kontrolóra podľa osobitných predpisov**

Podľa ustanovení zákona č. 54/2019 Z.z. o ochrane oznamovateľov protispoločenskej činnosti a o zmene a doplnení niektorých zákonov je hlavný kontrolór povinný evidovať a vybavovať podnety a oznámenia o protispoločenskej činnosti. V hodnotenom období II. štvrťroka 2024 mi nebol doručený na vybavenie žiaden podnet.

**9. Iná činnosť**

V rámci preventívnej funkcie kontrolnej činnosti a v snahe predchádzať vzniku kontrolných zistení som v prípade záujmu zodpovedných zamestnancov mesta poskytoval metodickú pomoc pri riešení odborných problémov pri výkone ich pracovných činností, upozorňoval som na publikované výkladové stanoviská a odbornú literatúru týkajúcu sa aplikácie všeobecne záväzných právnych predpisov upravujúcich jednotlivé agendy. Na požiadanie som sa zúčastňoval rokovaní a spolupracoval pri riešení rôznych problémov a vykonávaní činnosti oddelení MsÚ a organizácií patriacich do kontrolnej pôsobnosti hlavného kontrolóra mesta Senica.

**10. Zvyšovanie odbornej kvalifikácie**

V období II. štvrťroka 2024 som sa zúčastnil pracovného stretnutia Bratislavskej regionálnej sekcie Združenia hlavných kontrolórov za účasti prezidenta Združenia hlavných kontrolórov p. Ing. Jozefa Filipka a členov Metropolitnej regionálnej sekcie Združenia hlavných kontrolórov, ktoré sa uskutočnilo v Stupave.

V Senici dňa 15.08.2024

Mgr. Tomáš Makas

hlavný kontrolór mesta Senica