**M e s t o  S e n i c a**

Mestský úrad Senica

Štefánikova 1408/56, 905 01 Senica

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Zn. 2024/12.MsZ/bod č. 14.3/ Návrh na schválenie Rokovacieho poriadku MsZ v Senici

Materiál na rokovanie

**12. zasadnutie Mestského zastupiteľstva v Senici**

Dňa: 19. septembra 2024

Bod programu číslo: 14.3

Názov materiálu: **Návrh na schválenie Rokovacieho poriadku MsZ v Senici**

Návrh vypracoval: JUDr. Marek Došek, prednosta MsÚ Senica

Návrh predkladá: Ing. Mgr. Martin Džačovský, primátor mesta Senica

Návrh prerokovala: **Mestská rada** **dňa: 10.09.2024**

- odporúča schváliť so zapracovanou pripomienkou

Prerokovala komisia:

Návrh na uznesenie: **Mestské zastupiteľstvo v Senici**

**schvaľuje**

Rokovací poriadok Mestského zastupiteľstva v Senici.

V Senici dňa 11.09.2024

**Dôvodová správa**

Mestské zastupiteľstvo v Senici na základe § 11 ods. 4 písm. k) a v súlade s § 12 ods. 11 zákona č. 369/1990 Zb. o obecnom zriadení v znení neskorších predpisov vydalo Rokovací poriadok MsZ v znení účinnom od 04.04.2023. Rokovací poriadok MsZ je zverejnený na webovom sídle mesta Senica v záložke Mestské zastupiteľstvo/Materiály a termíny MsZ.

Navrhované zmeny spočívajú vo vypustení tých ustanovení Rokovacieho poriadku MsZ, ktoré upravujú návrhovú a mandátovú komisiu na zasadnutí MsZ a tiež vypustení ustanovenia o overovateľoch zápisnice zo zasadnutia MsZ.

V doterajšej praxi zasadnutia MsZ predkladá návrh na znenie schvaľovaného uznesenia primátor, resp. osoba, ktorá vedie zasadnutie MsZ, prípadne poslanec, ktorý navrhuje pozmeňujúci návrh k uzneseniu. Vzhľadom na uvedené neexistuje reálna potreba volenia osobitnej návrhovej komisie. Účelom mandátovej komisie je overenie voľby do orgánov alebo organizácií mesta, avšak táto skutočnosť už vyplýva priamo z textu schváleného uznesenia, preto je dodatočné konštatovanie predsedu mandátovej komisie nadbytočné.

Povinnosť voľby návrhovej alebo mandátovej komisie nevyplýva zo zákona o obecnom zriadení ani iných právnych predpisov a postup pri navrhovaní znenia schvaľovaného uznesenia, resp. (ne)overovania voľby mandátovou komisiou je len na dohode poslancov v Rokovacom poriadku MsZ.

Obdobne neexistuje ani potreba voľby overovateľov zápisnice zo zasadnutia MsZ, nakoľko celý priebeh zasadnutia MsZ je (okrem internetového online vysielania) zaznamenávaný technickými prostriedkami s automatickým prepisom hovoreného slova, vrátane záznamu jednotlivého hlasovania.

Navrhovanou zmenou sa odstráni formalizovaný postup na zasadnutí MsZ, kedy zvolený predseda návrhovej komisie na konci zasadnutia len prečíta čísla schválených uznesení.

Obdobne zvolení overovatelia zápisnice po jej vyhotovení len formálne podpisujú desiatky strán textu bez toho, aby jej obsah kontrolovali. Správnosť obsahu zápisnice zo zasadnutia MsZ je zaručená automatickým prepisom textu prostredníctvom elektronického systému, ktorý môže byť dodatočne skontrolovaný aj videozáznamom, ktorý je vyhotovovaný počas zasadnutia MsZ.

Návrh Rokovacieho poriadku MsZ s farebne vyznačenými zmenami je priložený k tomuto bodu programu.

**Pripomienka MsR v Senici zo dňa 10.09.2024:**

MsR v Senici na zasadnutí dňa 10.09.2024 vzniesla pripomienku, aby pri tajnom hlasovaní alebo pri tajnej voľbe (napr. pri tajnej voľbe hlavného kontrolóra mesta) bola zachovaná mandátová komisia, ktorá by overila priebeh a výsledok voľby.

**Pripomienka bola akceptovaná a zapracovaná** do čl. 6 ods. 4 druhá veta návrhu Rokovacieho poriadku MsZ.