Mestské zastupiteľstvo v Senici (ďalej aj ako *„mestské zastupiteľstvo“*) na základe § 11 ods. 4 písm. k) zákona č. 369/1990 Zb. o obecnom zriadení v znení neskorších predpisov **vydáva** tento

###### Štatút mesta Senica

## Úvodné ustanovenie

Štatút mesta Senica upravuje najmä postavenie mesta Senica (ďalej aj ako *„mesto“*), obyvateľov mesta, orgány mesta, deľbu práce medzi nimi, majetok mesta, rozpočet mesta, postavenie poslancov mestského zastupiteľstva, spoluprácu obcí, symboly mesta, udeľovanie čestného občianstva, cien mesta a vyznamenaní a kroniku mesta.

# **I. časť**

## POSTAVENIE MESTA

## Čl.1

## Postavenie mesta

**1/** Mesto Senica je samostatný územný samosprávny a správny celok Slovenskej republiky; združuje osoby, ktoré majú na jej území trvalý pobyt. Mesto je právnickou osobou, ktorá za podmienok ustanovených osobitným zákonom a všeobecne záväzným nariadením mesta hospodári s vlastným majetkom a s vlastnými príjmami.

**2/** Základnou úlohou mesta pri výkone samosprávy je starostlivosť o všestranný rozvoj jej územia a o potreby jej obyvateľov. Mestupri výkone samosprávy možno ukladať povinnosti a obmedzenia len zákonom a na základe medzinárodnej zmluvy.

**3/** Mesto má právo združovať sa s inými obcami v záujme dosiahnutia spoločného prospechu.

# **Čl.2**

**Územie mesta**

**1/** Územie mesta tvorí katastrálne územie Senice a katastrálne územie Kunov. Mesto Senica sa člení na časti obce: Čáčov, Kunov, Senica a Sotina. Zmeny územia mesta možno vykonať len v súlade s osobitnými právnymi predpismi.

**II. časť**

**ORGÁNY MESTA SENICA**

**Čl. 3**

**Základné ustanovenia**

**1/** Orgánmi mesta sú:

a) mestské zastupiteľstvo,

b) primátor mesta.

**2/** Mestské zastupiteľstvo môže zriadiť a zrušiť podľa potreby stále alebo dočasné výkonné, kontrolné a poradné orgány ako aj ďalšie svoje orgány a útvary, ak tak ustanovuje osobitný zákon.

**3/** Mestské zastupiteľstvo zriaďuje:

**a)** Mestskú radu v Senici,

**b)** Komisie mestského zastupiteľstva v Senici,

**c)** Mestskú políciu v Senici,

**d)** Dobrovoľný hasičský zbor mesta,

**e)** Mestské výbory.

**4/** Osobitné postavenie medzi orgánmi mesta má hlavný kontrolór mesta Senica.

**Čl. 4**

**Mestské zastupiteľstvo**

**1/** Mestské zastupiteľstvo je zastupiteľský zbor mesta zložený z poslancov zvolených v priamych voľbách obyvateľmi mesta na štyri roky. Funkčné obdobie mestského zastupiteľstva sa končí zložením sľubu poslancov novozvoleného mestského zastupiteľstva. Počet poslancov mestského zastupiteľstva na celé volebné obdobie určí pred voľbami mestské zastupiteľstvo.

**2/** Podrobnú úpravu pravidiel rokovania mestského zastupiteľstva, najmä prípravu a obsah rokovania, prípravu materiálov a podkladov na rokovanie, spôsob uznášania sa a prijímania všeobecne záväzných nariadení mesta, uznesení mestského zastupiteľstva upraví Rokovací poriadok Mestského zastupiteľstva v Senici.

**3/** Postavenie a pôsobnosť mestského zastupiteľstva upravuje zákon o obecnom zriadení.

**Čl. 5**

**Primátor mesta**

**1/** Primátor mesta je predstaviteľom mesta a najvyšším výkonným orgánom mesta. Funkcia primátora je verejná funkcia.

**2/** Postavenie a pôsobnosť primátora ako aj ďalšie náležitosti súvisiaces mandátom primátora upravuje zákon o obecnom zriadení a osobitný predpis.

**Čl. 6**

##### Hlavný kontrolór mesta Senica

**1/** Postavenie hlavného kontrolóra mesta Senica, predpoklady na výkon funkcie, voľbu a skončenie výkonu funkcie, plat hlavného kontrolóra, rozsah kontrolnej činnosti, pravidlá kontrolnej činnosti a úlohy hlavného kontrolóra upravuje zákon o obecnom zriadení.

**Čl. 7**

**Mestská rada v Senici**

**1/** Mestské zastupiteľstvo zriaďuje Mestskú radu v Senici, ako iniciatívny, výkonný a kontrolný orgán mestského zastupiteľstva a zároveň ako poradný orgán primátora.

**2/** Pravidlá, podmienky, spôsob prípravy, zvolávania a vedenia zasadnutia Mestskej rady v Senici upravuje Rokovací poriadok Mestskej rady v Senici, ktorý schvaľuje mestské zastupiteľstvo.

**Čl. 8**

**Komisie Mestského zastupiteľstva v Senici**

**1/** Mestské zastupiteľstvo ako svoje stále poradné, iniciatívne a kontrolné orgány zriaďuje tieto komisie:

**a)** Komisia finančná,

**b)** Komisia pre správu mestského majetku,

**c)** Komisia pre výstavbu, územné plánovanie, dopravu,

**d)** Komisia pre sociálnu, zdravotnú a bytovú oblasť,

**e)** Komisia pre vzdelávanie, kultúru a zbor pre občianske záležitosti,

**f)** Komisia športu,

**g)** Komisia mládeže,

**h)** Komisia životného prostredia,

**i)** Komisia pre prevenciu kriminality a ochranu verejného poriadku,

**j)** Komisia na prešetrovanie sťažnosti proti činnosti poslanca mestského zastupiteľstva, primátora mesta a hlavného kontrolóra mesta,

**k)** Komisia na ochranu verejného záujmu pri výkone funkcií verejných funkcionárov.

**2/** Pravidlá, základné úlohy, podmienky, spôsob prípravy, zvolávania a vedenia zasadnutia komisií mestského zastupiteľstva upravuje Rokovací poriadok Komisií Mestského zastupiteľstva v Senici, ktorý schvaľuje mestské zastupiteľstvo.

**Čl. 9**

**Mestský úrad v Senici**

**1/** Mestský úrad v Senici zabezpečuje organizačné a administratívne veci mestského zastupiteľstva a primátora, ako aj orgánov zriadených mestským zastupiteľstvom. Postavenie a úlohy Mestského úradu v Senici upravuje zákon o obecnom zriadení.

**2/** Mestský úrad vedie a jeho prácu organizuje prednosta úradu. Postavenie a úlohy prednostu mestského úradu v Senici upravuje zákon o obecnom zriadení.

**3/** Organizačnú štruktúru mestského úradu v Senici upravuje Organizačný poriadok Mestského úradu v Senici, ktorý schvaľuje primátor. Primátor mesta informuje mestské zastupiteľstvo o vydaní a zmenách Organizačného poriadku Mestského úradu v Senici.

**Čl. 10**

**Mestská polícia v Senici**

**1/** Mestská polícia v Senici bola zriadená všeobecne záväzným nariadením mesta Senica č. 2/1991 o zriadení mestskej polície dňa 13.06.1991 s účinnosťou od 01.07.1991.

**2/** Mestská polícia v Senici ako poriadkový útvar mesta bola zriadená a plní svoje úlohy na základe zákona o obecnej polícii a v súlade s Organizačným poriadkom Mestskej polície v Senici.

**Čl. 11**

**Dobrovoľný hasičský zbor mesta**

**1/** Mestské zastupiteľstvo zriaďuje Dobrovoľný hasičský zbor mesta v súlade so zákonom o obecnom zriadení a na základe osobitného predpisu.

**2/** Podrobnosti o fungovaní a chode Dobrovoľného hasičského zboru mesta upravuje osobitný zákon a Požiarny poriadok mesta Senica.

**Čl. 12**

**Mestské výbory**

**1/** Mesto môže zriaďovať v mestských častiach mestské výbory. Členmi výborov sú všetci poslanci mestského zastupiteľstva zvolení v príslušnom volebnom obvode a občania s trvalým pobytom v príslušnej mestskej časti zvolení mestským zastupiteľstvom.

**2/** Počet mestských výborov, ich obvody a počty členov určí mestské zastupiteľstvo spravidla na svojom ustanovujúcom zasadnutí a to na celé volebné obdobie.

**3/** Výbory v mestských častiach reprezentujú obyvateľov mestskej časti a podieľajú sa na samospráve mesta.

**4/** Mestský výbor je poradný a iniciatívny orgán mestského zastupiteľstva a primátora mesta.

**5/** Základnou úlohou výborov je uplatňovanie záujmov jednotlivých mestských častí a zapájanie občanov do riešenia verejných vecí mesta.

**6/** Rozhodnutia týkajúce sa obvodu mestských výborov, najmä zmeny názvu mestských častí, ulíc, verejných priestranstiev, schválenia územných plánov zón, možno len po predchádzajúcom prerokovaní v príslušnom mestskom výbore.

**7/** Mestské výbory nemajú právnu subjektivitu ani rozhodovaciu právomoc.

**Čl. 13**

**Základné úlohy mestských výborov**

Mestské výbory najmä:

**a)** informujú občanov prostredníctvom poslancov volebného obvodu o rozhodnutiach prijatých mestským zastupiteľstvom a ďalších orgánov mesta,

**b)** spolupracujú pri plnení úloh mesta,

**c)** organizujú účasť občanov pri riešení otázok rozvoja mesta,

**d)** uplatňujú potreby, záujmy a podnety občanov u orgánov mesta alebo u organizácií v pôsobnosti mesta,

**e)** zvolávajú zhromaždenia obyvateľov mestskej časti alebo volebného obvodu,

**f)** upozorňujú orgány mesta na nedostatky, ktoré zistia vo svojom obvode a iniciatívne prispievajú k ich odstráneniu.

**Čl. 14**

**Organizačné usporiadanie mestských výborov**

**1/** Členmi mestského výboru sú poslanci mestského zastupiteľstva, ktorí boli zvolení v príslušnom volebnom obvode a obyvatelia obvodu na základe dobrovoľnosti, na základe občianskych návrhov a návrhov politických strán a hnutí.

**2/** Na čele výboru je predseda, ktorého si členovia výboru zvolia spomedzi poslancov tohto výboru na svojom prvom zasadnutí.

**3/** Predsedu výboru v jeho neprítomnosti zastupuje podpredseda výboru, ktorého si členovia výboru zvolia spomedzi členov tohto výboru spravidla na svojom prvom zasadnutí.

**4/** Zápisnice zo zasadnutia mestských výborov vyhotovuje predseda mestského výboru alebo ním poverený člen mestského výboru, ukladajú sa u zástupcu primátora a zverejňujú sa na webovom sídle mesta.

**5/** Členstvo v mestskom výbore zaniká v prípadoch, ak sa člen výboru bez vážnych dôvodov a ospravedlnenia nezúčastní 3-krát po sebe zasadnutia mestského výboru alebo ak počas jedného roku nie je spôsobilý zúčastňovať sa na zasadnutiach mestského výboru. Členstvo v mestskom výbore trvá do zvolenia nových členov mestských výborov po skončení volebného obdobia, v ktorom bol člen mestského výboru zvolený spravidla na ustanovujúcom alebo prvom zasadnutí mestského zastupiteľstva.

**6/** Predseda mestského výboru má právo predložiť zástupcovi primátora odôvodnený návrh na odvolanie člena mestského výboru.

**Čl. 15**

**Vzťah mestských výborov k orgánom mesta**

### 1/ Primátor zvoláva podľa potreby poradu predsedov mestských výborov na riešenie konkrétnych úloh rozvoja mesta a riešenie podnetov a pripomienok mestských výborov.

**2/** Právo ukladať úlohy mestským výborom má primátor a mestské zastupiteľstvo.

**3/** Mestský úrad zabezpečuje odborné podklady, písomnosti, administratívu, materiálnu a technickú pomoc potrebnú pre činnosť mestského výboru.

**4/** Mestské výbory spolupracujú s Komisiami mestského zastupiteľstva v Senici a Mestskou políciou v Senici vo veciach verejného poriadku.

**Čl. 16**

**Naša Senica**

**1/** Mesto Senica vydáva informačné a spravodajské periodikum Naša Senica (ďalej ako *„Noviny“*).

**2/** Noviny vychádzajú spravidla 10-krát do roka, z toho 8-krát ako mesačník a 2-krát ako dvojmesačník.

**3/** Noviny dokumentujú činnosť samosprávy mesta, jej orgánov a organizácií v zriaďovateľskej alebo zakladateľskej pôsobnosti mesta. Súčasťou Novín sú príspevky zo spoločenského, kultúrneho, ekonomického a športového života v meste, činnosť občianskych združení, spolkov, inštitúcií, inzercia a reklama.

**4/** Poradným a konzultačným orgánom Novín je Redakčná rada Naša Senica (ďalej ako *„Redakčná rada“*).

**5/** Členmi Redakčnej rady sa automaticky stávajú zástupca primátora, prednosta Mestského úradu v Senici a vedúci redaktor Novín, ktorý je zamestnancom mesta Senica.

**6/** Mestské zastupiteľstvo určuje počet členov Redakčnej rady, volí a odvoláva jej členov na návrh primátora.

**7/** Členstvo v Redakčnej rade zaniká, ak sa člen bez vážnych dôvodov a ospravedlnenia nezúčastní 3-krát po sebe zasadnutia Redakčnej rady alebo ak počas jedného roku nie je spôsobilý zúčastňovať sa na zasadnutiach Redakčnej rady.

**8/** Členstvo v Redakčnej rade zaniká písomným vzdaním sa členstva, ktoré musí byť doručené Mestskému úradu v Senici.

**9/** Členstvo v Redakčnej rade členom podľa čl. 16 ods. 5 tohto Štatútu zaniká ukončením ich funkcie, resp. skončením ich pracovného pomeru s mestom Senica.

**10/** Členstvo v Redakčnej rade trvá do zvolenia nových členov Redakčnej rady po skončení volebného obdobia, v ktorom bol člen Redakčnej rady zvolený spravidla na ustanovujúcom alebo prvom zasadnutí mestského zastupiteľstva.

**11/** Vedúci redaktor Novín má právo predložiť primátorovi odôvodnený návrh na odvolanie člena Redakčnej rady.

### III. časť

MAJETOK MESTA, ROZPOČET MESTA A HOSPODÁRENIE MESTA

Čl. 17

**Majetok mesta**

**1/** Majetok mesta a nakladanie s ním upravuje osobitný zákon a Zásady hospodárenia s majetkom mesta Senica.

**Čl. 18**

**Financovanie mesta, rozpočet mesta a rozpočtové opatrenia**

**1/** Rozpočet mesta, jeho funkciu, tvorbu, obsah, zostavovanie rozpočtu mesta a organizácií v jeho riadení, rozpočtový proces, pravidlá rozpočtového hospodárenia, zostavovanie a schvaľovanie záverečného účtu, použitie prostriedkov rozpočtu, pravidlá hospodárenia, kontrolu ich dodržiavania a vzťah rozpočtu mesta k štátnemu rozpočtu, rozpočtu vyššieho územného celku, k právnickým a fyzickým osobám upravujú osobitné zákona a Zásady hospodárenia s finančnými prostriedkami mesta Senica a ďalšie súvisiace všeobecne záväzné právne predpisy a vnútorné predpisy mesta Senica.

**Čl. 19**

**Dotácie z rozpočtu mesta a peňažné fondy**

**1/** Z rozpočtu mesta sa môžu poskytovať dotácie v zmysle schváleného všeobecne záväzného nariadenia mesta Senica.

**2/** Mesto vytvára vlastné peňažné fondy, ktorých zdrojmi môžu byť najmä prebytok finančných prostriedkov z rozpočtu za uplynulý rok, zisk z podnikateľskej činnosti, zostatky týchto fondov z minulých rozpočtových rokov a pod. Zostatky fondov koncom roka neprepadajú, o použití fondov rozhoduje Mestské zastupiteľstvo v Senici.

**Čl. 20**

**Proces schvaľovania rozpočtu mesta a právna úprava rozpočtových pravidiel**

**1/** Návrh rozpočtu mesta je pred schválením zverejnený najmenej na 15 dní spôsobom v meste obvyklým, aby sa k nemu mohli obyvatelia mesta vyjadriť; to platí aj o záverečnom účte mesta, ako aj o návrhu na vyhlásenie dobrovoľnej zbierky.

**2/** Mesto vedie účtovníctvo v zmysle zákona o účtovníctve. Mesto dáva overiť ročnú účtovnú závierku v zmysle zákona o účtovníctve a v zmysle zákona o audítoroch a Slovenskej komore audítorov. Audítor overuje aj ďalšie skutočnosti ustanovené zákonom o rozpočtových pravidlách územnej samosprávy alebo zákonom o rozpočtových pravidlách verejnej správy.

IV. časť

POSLANCI MESTSKÉHO ZASTUPITEĽSTVA

##### Čl. 21

**Poslanci mestského zastupiteľstva**

**1/** Povinnosti a oprávnenia poslancov mestského zastupiteľstva upravuje zákon o obecnom zriadení.

**2/** Poslancovi sa za výkon funkcie poskytuje odmena na základe zákona o obecnom zriadení a podľa Zásad odmeňovania poslancov MsZ.

**3/** Primátor môže zvolať pracovnú poradu všetkých poslancov mestského zastupiteľstva na prejednanie dôležitých otázok činnosti mesta, najmä pred zasadnutím Mestskej rady v Senici.

V. časť

SPOLUPRÁCA OBCÍ

**Čl. 22**

##### Spolupráca obcí

**1/** Mesto môže spolupracovať na základe zmluvy s obcami a mestami za účelom uskutočnenia konkrétnej úlohy alebo činnosti.

**2/** Mesto môže na základe zmluvy zriaďovať združenia obcí, zriaďovať alebo zakladať právnické osoby podľa osobitného predpisu.

**3/** Mesto môže v záujme kvalitného, racionálneho a efektívneho zabezpečovania výkonu prenesených úloh štátnej správy na samosprávu zriadiť Spoločný obecný úrad v Senici.

**4/** Spoločný obecný úrad v Senici sa zriaďuje na základe zmluvy s obcami, pričom spolupráca obcí sa riadi zásadami zákonnosti, vzájomnej výhodnosti a súladu s potrebami obyvateľov obcí. Obce majú pri vzájomnej spolupráci rovnaké postavenie. Zriadenie Spoločného obecného úradu v Senici podlieha schváleniu mestského zastupiteľstva a príslušných obecných zastupiteľstiev. Náležitosti zmluvy o zriadení Spoločného obecného úradu v Senici upravuje zákon o obecnom zriadení.

**5/** Mesto môže v rozsahu svojej pôsobnosti spolupracovať s územnými a správnymi celkami alebo s úradmi iných štátov vykonávajúcimi miestne funkcie. Mesto má právo stať sa členom medzinárodného združenia územných celkov alebo územných orgánov. Uzatváranie medzinárodných dohôd podlieha schváleniu mestského zastupiteľstva a vzťahuje sa na ne zákon o obecnom zriadení.

VI. časť

**SYMBOLY A OCENENIA MESTA**

**Čl. 23**

**Symboly mesta**

**1/** Symbolmi mesta Senica sú:

**a)** erb mesta,

**b)** vlajka mesta,

**c)** pečať mesta.

**2/** Podrobné vyobrazenie symbolov mesta tvorí prílohu tohto Štatútu.

**3/** Právnické a fyzické osoby môžu používať symboly mesta len s predchádzajúcim písomným súhlasom mesta.

**4/** Erbom mesta a vlajkou mesta sa označuje budova, ktorá je sídlom orgánov mesta, zasadacia miestnosť mestského zastupiteľstva a úradná miestnosť primátora mesta.

**5/** Za dôstojné zaobchádzanie so symbolmi mesta zodpovedá ten, kto ich použil.

**6/** Pri slávnostnom zasadnutí mestského zastupiteľstva, pri slávnostnom zhromaždení, pri príležitosti stretnutí s významnými osobnosťami, ktoré navštívia mesto, pri slávnostných obradoch v obradnej sieni Mestského úradu v Senici a pod. primátor mesta používa insígnie mesta, ktoré zároveň aj uschováva.

##### Čl. 24

##### Erb mesta

**1/** Erb mesta Senica bol posúdený v Heraldickej komisii Ministerstva vnútra SR 2. apríla 1987 a bol schválený plenárnym zasadnutím Mestského národného výboru v Senici dňa 23.06.1987 uznesením č. 58/87.

**2/** Erb mesta Senica má takúto podobu: zo spodného okraja modrého štítu vyrastá strieborná postava rytiera so zlatými vlasmi /Martin/, držiaceho pred sebou vodorovne zlatý meč, ktorým roztína červený plášť.

**3/** Erb mesta sa používa na písomnostiach mesta, na propagačných materiáloch mesta, pri slávnostných príležitostiach, pri prezentácii mesta a pod.

##### Čl. 25

**Vlajka a zástava mesta**

**1/** Vlajka mesta vychádza z farieb erbového znamenia a tvoria ju štyri rovnako široké vodorovné pruhy zhora nadol alebo zľava doprava: biely, červený, modrý a žltý. Vlajka podľa zásad domácej mestskej vlajkovej tvorby je ukončená zástrihom siahajúcim do jednej tretiny listu vlajky (tzv. lastovičí chvost). Pomer dĺžky a šírky je 3:2.

**2/** Zástava mesta je tvorená podľa vlajky mesta, avšak rozmery nie sú predpísané a riadia sa praktickými a estetickými kritériami.

**3/** Vlajka a zástava mesta sa používajú pri významných udalostiach mesta.

##### Čl. 26

**Pečať mesta**

**1/** Pečať mesta tvorí erb mesta s kruhopisom *„Pečať mesta Senica“* v slovenskom a latinskom jazyku.

**2/** Pečať mesta uschováva primátor mesta.

**3/** Pečať mesta sa používa:

**a)** na pečatenie významných listín a dokumentov mesta,

**b)** na listinách o udelení čestného občianstva mesta,

**c)** v ďalších prípadoch určených primátorom mesta.

##### Čl. 27

**Čestné občianstvo mesta**

**1/** Osobám, ktoré sa významným spôsobom zaslúžili o rozvoj mesta alebo obohatili ľudské poznanie vynikajúcimi tvorivými činmi, môže mestské zastupiteľstvo udeliť čestné občianstvo mesta Senica.

**2/** Čestné občianstvo mesta možno udeliť aj cudzím štátnym príslušníkom. Čestné občianstvo mesta nezakladá štátne občianstvo.

**3/** Návrh na udelenie čestného občianstva mesta predkladá primátor a Mestská rada v Senici.

**4/** O udelení čestného občianstva mesta sa vydáva listina, ktorú podpisuje primátor. Listina sa pečatí pečaťou mesta. Ak sa čestné občianstvo udeľuje cudziemu štátnemu príslušníkovi, možno vyhotoviť listinu dvojjazyčne tak, že druhé vyhotovenie je v jazyku toho, komu sa čestné občianstvo udeľuje.

**5/** Slávnostné odovzdanie listiny sa vykoná na zasadnutí mestského zastupiteľstva. Čestný občan mesta sa pri tejto príležitosti zapisuje do *„Pamätnej knihy mesta Senica“*.

**6/** Osoba, ktorej bolo udelené čestné občianstvo mesta, má právo podieľať sa na samospráve mesta v rozsahu určenom v zákone o obecnom zriadení.

**7/** Mestské zastupiteľstvo môže udelené čestné občianstvo odňať, ak zo závažných dôvodov čestný občan mesta nie je tejto pocty hoden.

##### Čl. 28

**Vyznamenania mesta**

**1/** Vynikajúce tvorivé výkony, ktoré obohacujú ľudské poznanie, výkony ktoré reprezentujú určitú oblasť športu alebo kultúry alebo ktoré prispeli významným spôsobom k ďalšiemu rozvoju mesta, môže mestské zastupiteľstvo odmeniť udelením *„Ceny mesta Senica“*.

**2/** Cenu mesta Senica vyjadruje plaketa zobrazujúca erb mesta.

**3/** Cenu mesta Senica udeľuje mestské zastupiteľstvo na návrh primátora alebo Mestskej rady v Senici.

**4/** Odovzdanie ceny mesta Senica sa vykonáva slávnostným spôsobom.

**5/** Činnosť osôb, ktoré sa zaslúžili o rozvoj mesta, môže byť ocenená udelením vyznamenania *„Verejné uznanie za zásluhy o rozvoj mesta“*.

**6/** Udelenie *„Ceny mesta Senica“* a *„Verejné uznanie za zásluhy o rozvoj mesta“* je spojené so zápisom do *„ Pamätnej knihy mesta Senica“*.

**Čl. 29**

**Kronika mesta**

**1/** Mesto Senica vedie svoju kroniku.

**2/** Zápisy do kroniky sa vykonávajú v pravidelných, spravidla jednoročných intervaloch. Zápisy dokumentujú spoločensko – politický a hospodársky vývoj mesta a sú bezprostredným a hodnoverným svedectvom o dobe, ktorá sa žila a ľuďoch, ktorí tu pôsobili a ovplyvnili dianie v meste.

**3/** Súčasťou kroniky je aj sprievodná dokumentácia (fotografie, dokumenty, videozáznamy, zvukové snímky a pod.).

**4/** Kronikár mesta pri získavaní podkladov spolupracuje s právnickými a fyzickými osobami na území mesta.

**5/** Kronikára mesta vymenúva a odvoláva mestské zastupiteľstvo na návrh primátora.

##### Čl. 30

##### Pamätná kniha mesta Senica

**1/** Pamätná kniha mesta Senica sa vedie v úradnom jazyku.

**2/** Zápisy do Pamätnej knihy mesta Senica sa vykonávajú najmä pri príležitosti:

**a)** udelenia Čestného občianstva mesta Senica,

**b)** udelenie Ceny mesta Senica,

**c)** udelenia Verejného uznania za zásluhy o rozvoj mesta,

**d)** významných udalostí mesta,

**e)** významných návštev mesta,

**f)** významných životných jubileí občanov mesta Senice, ktorí sa pričinili o jej rozvoj,

**g)** významných životných jubileí zamestnancov mesta Senica,

**h)** poďakovania za dlhoročnú prácu zamestnancom mesta Senica,

**i)** mimoriadnych významných príležitostí občanov mesta Senice.

VII. časť

**SPOLOČNÉ A ZÁVEREČNÉ USTANOVENIA**

##### Čl. 31

##### Prechodné a záverečné ustanovenia

**1/** Ďalšie skutočnosti, vzťahy a podrobnosti, ktoré neupravuje tento Štatút sa riadia ustanoveniami zákona o obecnom zriadení, inými všeobecne záväznými právnymi predpismi alebo vnútornými predpismi mesta Senica a mestského zastupiteľstva.

**2/** Tento Štatút, jeho zmeny a dodatky schvaľuje mestského zastupiteľstva nadpolovičnou väčšinou prítomných poslancov.

**3/** Súčasťou tohto Štatútu sú:

**a)** vyobrazenie erbu mesta,

**b)** vyobrazenie vlajky mesta.

**4/** Tento Štatút bol schválený na ............... zasadnutí mestského zastupiteľstva konanom dňa ..................... uznesením č. .........................

**5/** Tento Štatút nadobúda účinnosť dňom jeho schválenia.

**6/** Schválením tohoto Štatútu sa zároveň ruší Štatút mesta Senica, ktorý bol schválený dňa 21.06.2007, vrátane všetkých jeho neskorších zmien a dodatkov.

**Ing. Mgr. Martin Džačovský**

**primátor mesta Senica**